Datasets:

risqaliyevds

/

uzbek_ner

like 1

Shvetsiya hukumati Stokholmdagi asosiy piyodalar ko‘chasi Drottninggatanda odamlar ustiga yuk mashinasini haydab borgani gumon qilinayotgan shaxsni qo‘lga oldi. Bu haqda Expressen TV efirida Shvetsiya bosh vaziri Stefan Lyoven ma'lum qildi. Ushbu shaxs surati ijtimoiy tarmoqda tarqalmoqda. U Spendrups kompaniyasiga tegishli yuk mashinasini o‘g‘irlagani aytilmoqda. Oxirgi ma'lumotlarga ko‘ra, ushbu hujum oqibatida halok bo‘lganlar soni 5 nafarga yetdi, jarohatlanganlar soni aniq emas.

Turkiya prezidenti Rajab Toyyib Erdo‘g‘an AQSh qurolli kuchlarining Suriyadagi aviabazaga hujumini "Suriya xalqini himoyalash uchun" yetarlicha bo‘lmaganini aytdi. Bu haqda Reuters axborot agentligi xabar bermoqda. "Biz Asad tuzumi harbiy jinoyatlariga qaratilgan ushbu qadamni ijobiy deb hisoblaymiz. Bu yetarlimikin? Biz yetarli emas deb hisoblaymiz. Begunoh Suriya xalqini himoya qilish uchun jiddiy choralar ko‘rish vaqti keldi", deb aytdi Erdo‘g‘an. Erdo‘g‘an shuningdek AQShning raketa zarbasi Vashingtonning Suriyadagi voqealar rivojidagi faol ishtirokining boshi bo‘lib xizmat qilishini ta'kidlab o‘tdi. Avvalroq Yevrokomissiya rahbari Jan-Klod Yunker AQSh Suriyaga bergan zarbasi kimyoviy hujumga qarshi qaratilganiga Yevropa Ittifoqini ishontira olganini aytgandi. Avvalroq AQSh Suriyadagi aerodromga 59 ta qanotli raketa bilan zarba bergandi. Zarbadan maqsad Shayrat aerodromi bo‘lgan.

Stokholm markazida yuk mashinasi orqali sodir etilgan terakt qurbonlari soni 5 nafarga yetdi. Bu haqda Ekot radiosi orqali xabar berilgan. Bundan oldinroq mamlakat bosh vaziri Stefan Lyoven hodisani terakt sifatida atab, qurbonlar soni 2 nafarligini ma'lum qilgandi. Jarohatlanganlar soni aniq emas. Stokgolm markazidagi piyodalar ko‘chasida yuk mashinasi olomon ustiga bosib bordi. Politsiya talabiga ko‘ra shaharda metropoliten harakati to‘xtatildi, shaharning bosh vokzali bilan bog‘lovchi temiryo‘l tarmoqlarida ham harakat to‘xtatilgan.

«Vest Hem» bosh murabbiyi Slaven Bilich o‘z vazifasini tark etishi mumkin. Agar jamoa APL 32-turidan o‘rin olgan «Suonsi»ga qarshi mutaxassis ishdan bo‘shatiladi, deb yozmoqda The Telegraph. Qayd qilinishicha, Bilich jamoani tark etsa, uning o‘rnini klub akademiyasi rahbari Terri Uestli egallaydi. U oldinroq Bilich oilaviy muammolar sabab vataniga borib kelganida jamoani vaqtinchalik boshqarib turgandi. «Vest Hem» Angliya premer-ligasida ketma-ket beshta uchrashuvda mag‘lubiyatga uchradi. Jamoa 31 uchrashuvdan keyin 15-o‘rinda bormoqda. Bilich jamoa boshqaruvida 2015 yilning yozidan buyon ishlab kelmoqda.

AQSh prezidenti Donald Trampning nabirasi - 5 yoshli Arabella Kushner Xitoy xalq respublikasi raisi Si Tszinpinga xitoy tilida qo‘shiq kuylab berdi. Bu haqda uning onasi Ivanka Tramp tvitter’dagi sahifasida xabar berdi. «Arabellay va Jozef hamda ularning prezidenti Si Tszinpin va Pen Liyuan xonimning AQShga rasmiy tashrifiga atab chiqish qilishgani bilan juda faxrlanaman», - deya yozgan Ivanka. Ivanka Tramp tomonidan taqdim etilgan videoda Arabellaning xitoy tilidagi qo‘shiqni fortepiano jo‘rligida kuylayotganini ko‘rish mumkin. Avvalroq Ivanka Tramp Suriyaga berilgan zarbadan keyin otasi bilan faxrlanishini aytgani haqida ham xabar bergandik.

Shvetsiya politsiyasi Stokholm markazida sodir etilgan terakt bo‘yicha gumonlanuvchi qo‘lga olingani haqidagi xabarlarni rad etdi. Politsiyaga asoslanib Sky News telekanali xabar berishicha, bu ish bo‘yicha hech kim qo‘lga olinmagan. Bundan oldinroq mamlakat bosh vaziri Stefan Lyoven Stokholm markazida ro‘y bergan hodisa terakt bo‘lganini ma'lum qilib, terakt ijrochiligida gumon qilingan shaxs ushlanganini aytgandi. 5 aprel, juma kuni kunduzi Stokgolm markazida yuk mashinasi piyodalar ustiga bosib bordi. Oxirgi ma'lumotlarga ko‘ra 5 kishi halok bo‘lgan, kamida 8 kishi tan jarohati olgan.

AQSh prezidenti Donald Tramp XXR raisi Si Jingpinning Xitoyga tashrifni amalga oshirish bo‘yicha taklifini qabul qildi. Bu haqda Sinhua agentligi xabar tarqatdi. Xitoy rahbari ayni vaqtda AQShda tashrif bilan bo‘lib turibdi.  Tramp o‘zining Florida shtatidagi Mar-a-Lago qarorgohida Xitoy rahbarini qabul qilgan. "Tramp Si Jingpinning Xitoyga borish bo‘yicha taklifini qabul qildi", — deyilgan agentlik xabarida. Xabarda aytilishicha, Jingpin Xitoy va Amerikaning investitsiyalar, infratuzilmalar qurilishi hamda energetika sohalaridagi hamkorligini kengaytirishni taklif etgan. Xitoy rahbarining tashrifi davomida ikki kunlik AQSh—Xitoy sammiti bo‘lib o‘tmoqda.

NATO bosh kotibi Yyens Stoltenberg AQSh tomonidan Suriyadagi aviabazaga raketa zarbalari yo‘llangani uchun mas'uliyatni mamlakat rahbariyati zimmasiga yukladi. «O‘nlab kishilar hamda bolalarning o‘limiga sabab bo‘lgan Xan-Sheyxundagi dahshatli kimyoviy hujum ortidan AQSh Suriyadagi Shayrat aerodromiga hujum qildi. Suriyadagi rejim bu hodisa uchun to‘la javobgar», — deyilgan alyans saytida e'lon qilingan bayonot matnida. Qayd etilishicha, NATO Suriyadagi siyosiy barqarorlik o‘rnatilishiga qaratilgan barcha harakatlarni qo‘llab-quvvatlaydi. Bundan oldinroq AQSh Stoltenbergni bo‘lajak hujum haqida oldindan xabardor qilgani ma'lum bo‘lgandi.

Samarqandda viloyat xotin-qizlar qo‘mitasi boshqaruvining navbatdan tashqari yig‘ilishi bo‘lib o‘tdi. Bu haqda Samarqand hokimligi matbuot-xizmati xabar berdi. Yig‘ilishda tashkiliy masala ko‘rildi. Viloyat hokimi o‘rinbosari, xotin-qizlar qo‘mitasi raisi Nigora Rabbimova o‘z arizasiga ko‘ra lavozimidan ozod etildi. Mazkur vazifaga O‘zbekiston Respublikasi Qonunchilik palatasi deputati sifatida faoliyat ko‘rsatib kelayotgan Marhabo Fafurova nomzodi taklif etilib, boshqaruv a'zolari tomonidan ma'qullandi.

Amerikaliklarning Suriyadagi Shayrat aviabazasiga qilgan hujumi oqibatida halok bo‘lgan harbiylar soni 10 nafarni tashkil qilgan. Bu haqda SANA agentligi xabarida ma'lum qilindi. Agentlik ma'lumotiga ko‘ra, raketa zarbalari oqibatida tinch aholi vakillaridan ham 9 kishi halok bo‘lgan. Ulardan 4 nafari bolalar edi. Raketalar aviabaza yaqinidagi qishloqdagi turar joylarga ham kelib tushgan. Shuningdek, 7 kishi jarohatlangan. Oxirgi xabarlarda hujum qurbonlari soni 7 nafarni tashkil qilgani aytilgandi. AQSh qurolli kuchlari 7 aprelga o‘tar kechasi Donald Trampning buyrug‘i bilan Suriyaning Xoms viloyatida joylashgan aerodromga raketa zarbalari bergan. Aviazarba 4 aprel kuni Suriyaning Idlib viloyatida qo‘llanilgan kimyoviy qurolga javob bo‘lgan. AQSh rahbariyati taxmin qilinayotgan kimyoviy hujum aynan shu aerodromdan boshlangan deb hisoblamoqda.

Serbiyaning Ub munitsipalitetidagi Slatina qishlog‘i yaqinida harbiy-mashg‘ulot samolyoti falokatga uchradi. «Serbiya HHK va HMKning ikki o‘rinli G-4 Super Galeb o‘quv-mashg‘ulot samolyoti bugun Slatina qishlog‘i yaqinida mashg‘ulot parvozi vaqtida qulab tushdi», - deya berdi Serbiya mudofaa vazirligi sayti. Ayni damda bedarak yo‘qolgan uchuvchilarni qidirish ishlari tashkillashtirilgan. Hodisa joyiga Serbiya HHK va HMK qo‘mondoni general-mayor Ranko Jivak ham yetib keldi.

Rossiyaning Qora dengiz floti tarkibidagi «Admiral Grigorovich» fregati O‘rta Yer dengizi hududidagi Rossiya harbiy-dengiz flotining Tartus portidagi moddiy-texnik ta'minot punkti tomon yo‘nalgan. Bu haqda o‘z manbasiga asoslanib TASS agentligi xabar tarqatdi. «Kalibr» rusumli qanotli raketalar bilan qurollangan Rossiya kemasi Suriyaning Tartus portidagi moddiy-texnik ta'minot punktiga tomon yo‘lga chiqdi», — degan manba. Qayd etilishicha, fregat Suriya qirg‘oqlari yaqinida qancha muddat bo‘lishi «vaziyatga bog‘liq» bo‘ladi.

Shvetsiya poytaxti Stokholm shahrida yuk mashinasi odamlar ustiga yurgan. Bu haqda politsiya ma'lumotiga asoslanib, Aftonbladet xabar tarqatdi. Ma'lum qilinishicha, bu hodisa oqibatida bir necha kishi jarohatlangan. Shvetsiya davlat radiosi esa ushbu hodisa oqibatida 3 kishi qurbon bo‘lganini aytmoqda. Guvohlardan biri ushbu hodisa ro‘y bergan ko‘chada vahima boshlangani haqida aytgan. Hodisa Ahlens Mall joylashgan ko‘chada ro‘y bergan. Hozirda voqea joyi huquq-tartibot organlari tomonidan qurshab olingan. Hozircha ushbu hodisa terakt yoki terakt emasligi aniqlanmadi. Stokholmdagi hodisa videosi paydo bo‘ldi, politsiya terakt ehtimolini istisno etmayapti «Biz hujumga yo‘liqdik». Shvetsiya bosh vaziri hodisani terakt sifatida baholadi

«Real» yarimhimoyachisi Iskoning instagramdagi sahifasida «Barselona» brendi asosida ishlab chiqarilayotgan chips iste'mol qilayotgani ko‘rinib qolgan rasm joylashtirdi. Obunachilarning bunga keskin munosabatidan so‘ng u suratni almashtirishga majbur bo‘ldi. «Men «Barselona»ga o‘tishni umuman rejalashtirayotganim yo‘q! Surat biz ularni xuddi chipslar kabi chaynab tashlashimizni anglatadi! Aytgancha men ularni ta'mini ham tatib ko‘rganim yo‘q. Shunchaki do‘stlarim men uchun kichik muammoni o‘ylab topishni istashgan», – deb yozgan Isko o‘z tvitterida. Eslatib o‘tamiz, oldinroq «Barselona» Iskoni jamoa taklif etishni rejalashtirayotgani haqida xabarlar tarqalgandi.

«Bukhara Brilliant Silk» qo‘shma korxonasi Buxoro viloyatining G‘ijduvon, Shofirkon va Peshku tumanlarida ortiqcha ishchi kuchi ko‘pligini inobatga olib, mazkur tumanlarning har birida  500 Ga jami 1500 Ga maydonda intensiv tut plantatsiyalarini hamda yetishtirilgan pillani qayta ishlash kompleksini tashkil etish rejalashtirilgan. Mazkur loyixani amalga oshirishi natijasida korxona rejaga asosan bir yilda 3 marta pilla xosilini olib,qo‘shimcha ravishda 1260 tonna pilla xom-ashyosini o‘zi yetishtiradi va 135 tonna ipak tolasi hamda 1350 ming p/m ipak matosini ishlab chiqaradi va barcha maxsulotni eksport qiladi. “O‘zsanoatqurilishbank” ATB kredit mablag‘lari hisobidan Xitoydan intensiv tut ko‘chatlari va pillani yetishtirish uchun maxsus uskunalar olib keltiriladi.  Natijada, Buxoro viloyatining G‘ijduvon, Shofirkon va Peshku tumanlarining 2500 nafar ish o‘rinlari yaratildi.

Britaniyaning Yorkshir grafligidagi "Flamingo mamlakati" attraksionlar bog‘ida 105 yoshli Jyek Reynolds “Amerika tepaliklari”da uchishga muvaffaq bo‘ldi. Pensioner va uning hamrohlari ishtirokidagi videotasvir ITV News Tyne Tees telekanalining Twitter’dagi sahifasida taqdim etildi. Reynolds attraksionga chiqqan eng keksa inson sifatida jahon rekordini o‘rnatdi

Saudiya Arabistoni tomonining hisoblashicha, amerikaliklar prezidenti Donald Tramp Suriyadagi Shayrat aviabazasini bombardimon qilishga buyruq berib, «dadil qaror» qabul qilgan. Saudiyaliklar bu aviabazadan ko‘tarilgan samolyotlar kimyoviy hujum uyushtirgan deb hisoblamoqda. Mamlakat tashqi ishlar vazirligida bu «xalqaro hamjamiyat to‘xtata olmayotgan Suriya rejimining harakatlariga» munosib javob bo‘lgani qayd etilgan. Bundan oldinroq Turkiya tomoni ham bu hodisada AQShni yoqlashini ma'lum qilgandi. 7 aprelga o‘tar kechasi AQSh Xoms provinsiyasidagi Suriya HHK aerodromiga zarba berdi. Pentagon ma'lumotlariga ko‘ra, aviabaza hududiga qarata 59 ta Tomahawk qanotli raketasi uchirilgan.

7 aprel kuniga o‘tar kechasi AQSh Suriyaning Xoms viloyatidagi hukumat harbiylari nazoratida bo‘lgan Shayrot aerodromiga zarba berdi. Bu suriyalik harbiylar tomonidan Idlibda kimyoviy qurol ishlatilganiga javoban yuz berdi. AQSh o‘zining harbiy kemalaridan 59 ta “Tomagavk” qanotli raketalarini uchirgan. Donald Tramp o‘tkazilgan amaliyotdan so‘ng bayonot bilan chiqdi. Reuters’ning xabar berishicha, AQSh raketa zarbalari tufayli to‘rt nafar suriyalik harbiy halok bo‘lgan. Ma'lumotlarga ko‘ra, Amerika qanotli raketalari yordamida qilingan hujum tufayli Suriya HHK bazasi butunlay vayron etilgan. Suriya mudofaa vazirligi ushbu hodisa oqibatida halok bo‘lganlar va jarohatlanganlar haqida hozircha rasmiy bayonot bermadi. Quyida raketalar uchirilishi tasvirlangan fotosuratlar taqdim etiladi.

O‘zbekiston Respublikasi Prezidentining 2017 yil 19 yanvar kungi PQ-2733-son “Yuridik xizmat faoliyatini tubdan takomillashtirish chora-tadbirlari to‘g‘risida”gi Qaroriga ko‘ra davlat organlari va tashkilotlarining yuridik xizmatlari mazkur organlar va tashkilotlar ishtirokida vujudga keladigan nizolarni sudgacha hal etish yuzasidan majburiy tartibda choralarni ko‘radilar. Bu haqda Adliya vazirligi axborot xizmati xabar berdi. Shuningdek, jismoniy va yuridik shaxslarning huquq va erkinliklarini amalga oshirishga ta'sir etadigan davlat organlari va tashkilotlarining qarorlari yuzasidan majburiy tartibda yuridik xizmatning xulosasi olinishi lozimligi belgilandi. Mazkur qaror O‘zbekiston Respublikasi Qonun hujjatlari ma'lumotlari milliy bazasi lex.uz saytida joylashtirildi.

O‘zbekiston Prezidenti Shavkat Mirziyoyev Investitsiyalar bo‘yicha davlat qo‘mitasiga rahbar tayinladi. Prezidentning 2017 yil 6 aprelidagi farmoniga muvofiq, Azim Ahmadxo‘jayev qo‘mita raisi lavozimiga tayinlangan. Azim Ahmadxo‘jayev bungacha «Asaka» banki boshqaruv kengashi raisi lavozimida ishlab kelgan. Eslatib o‘tamiz, Investitsiyalar davlat qo‘mitasi Prezidentning 2017 yil 31 martdagi farmoni bilan tashkil etilgan edi. Ma'lumot uchun, Azim Ahmadxo‘jayev o‘z vaqtida O‘zbekiston SSR KP MQ mafkura masalalari bo‘yicha kotibi bo‘lgan Ra'no Abdullayevaning nabirasi hisoblanadi. Ra'no Abdullayeva esa akademik Habib Abdullayevning farzandi. Ra'no Abdullayeva 1963-1971 yillarda VLKSM birinchi kotibi, O‘zbekiston SSR KP MQning mafkura masalalari bo‘yicha kotibi bo‘lgan.

Pentagon ma'muriyati Suriya harbiy-havo kuchlari aviabazasiga bergan raketa zarbalarining videosini namoyish qildi. Mazkur bazada kimyoviy qurol saqlangani ta'kidlanmoqda. Zarbalar USS Ross esminetsidan turib yo‘llangan. Videoda AQSh HDK kemasidan tungi vaqtda uchirilgan raketalar parvozini ko‘rish mumkin. AQSh prezidenti Donald Tramp o‘z navbatida Suriya HHK aerodromiga zarba berishga buyruq berganini tasdiqladi. Uning bayonot berishicha, Bashar Asadni o‘zgartirish borasidagi barcha urinishlar besamar ketgan.  U ushbu hujum Amerikaning «milliy xavfsizligi muhimligi»ni aks ettirishini ma'lum qilgan. Hozircha Pentagon ma'muriyatida yetkazilgan talofat haqida ma'lumotlar yo‘q, biroq Suriya tomoni qurbonlar haqida xabar qilmoqda. 7 aprelga o‘tar kechasi Pentagon Suriyaning Xoms viloyatidagi Shayrat aerodromiga zarba berganini ma'lum qilgan edi. Raketa zarbalari AQSh harbiy kemalaridagi qanotli raketalar yordamida berilgan. Pentagonga ko‘ra jami 59ta raketa uchirilgan.

Afg‘onistondagi giyohvand moddalarning noqonuniy aylanmasi IShID terrorchilari yangi daromad manbasiga aylandi. Bu haqda Rossiya TIVning yangi chaqiriqlar va tahdidlar departamenti direktor o‘rinbosari Dmitriy Feoktistov ma'lum qildi. "IShID energetika infratuzilmasi jiddiy ravishda buzilganini e'tiborga olib, ularning kichik moliyaviy oqimlarni oshirish yoki yangilarini qo‘lga kiritish bo‘yicha harakatlariga jiddiy ravishda munosabatda bo‘lish kerak. Yangi manbalardan biri (mablag‘larning) – bu Afg‘onistondagi giyohvand moddalar noqonuniy aylanmasi. IShID ayniqsa, mamlakatning shimoliy viloyatlaridagi bunday aylanmalarni o‘z nazoratiga olishga urinmoqda", - deya aytib o‘tdi Feoktistov. Uning so‘zlariga ko‘ra, “2016 yilda Afg‘onistonda narkotiklar ishlab chiqarish hajmi ancha oshdi, yakuniy qiymat esa 110 milliard dollar, deb baholanmoqda”.

AQSh mudofaa vazirligining uqdirishicha, Suriya qurolli kuchlarining raketa zarbalari berilgan aviabazasida kimyoviy qurol saqlangan. "Shayrat aviabazasi kimyoviy qurolni saqlashda foydalanilgan. AQSh razvedka xizmatlariga ko‘ra, Shayratdan uchgan samolyotlar 4 aprel kuni kimyoviy quroldan foydalangan holda hujum qilgan. Aerodromga berilgan aviazarba Suriya tuzumining navbatdagi kimyoviy hujum qilishiga yo‘l qo‘ymaslik maqsadida amalga oshirilgan", — deyiladi Pentagon rasmiy vakili Jyeff Devis bayonotida. Unga ko‘ra, aviabazaga 59ta raketa uchirilgan. Bundan avval, 50ta qanotli raketa uchchirilgani haqida xabar qilingan edi.

Suriya armiyasi harbiylari Amerika raketalari uchib kelishidan oldinroq harbiy aerodromdan xodimlar va qurol-yarog‘larni ko‘chirishni boshlagan. Bu ular bo‘lajak hujum haqida oldindan ogohlantirilganini ko‘rsatadi. AVS News telekanali xabariga ko‘ra, olib borilgan harbiy harakatlar shuni ko‘rsatganki, Shayrot aerodromidagilar AQShning tungi hujumini oldindan ko‘ra bilgan. Bundan oldinroq Suriya davlat telekanali amerikaliklarning hujumi katta talofatlar keltirgani haqida aytgandi. Shu bilan birga tafsilotlar keltirilmagan. 7 aprelga o‘tar kechasi Pentagon Suriyaning Xoms viloyatidagi Shayrat aerodromiga zarba berganini ma'lum qilgan edi. Raketa zarbalari AQSh harbiy kemalaridagi qanotli raketalar yordamida berilgan. Pentagonga ko‘ra jami 59ta raketa uchirilgan.

AQSh prezidenti Donald Tramp KXDRga qarshi bir tomonlama harakatlarga tayyor ekanini ma'lum qildi. Biroq, u bunga Xitoy ham qo‘shilishidan umid qilmoqda, deb xabar berdi Reyter agentligi. Tramp bir tomonlama harakatlarga tayyor ekani haqidagi savolga: “Ha, albatta, men tayyor bo‘lgan bo‘lardim”, deya javob qaytargan. "Biroq o‘ylashimcha, Xitoy qo‘shilishni istab qoladi", - deya qo‘shimcha qilib o‘tdi AQSh prezidenti. Avvalroq Yaponiya hukumati Shimoliy Koreyaga qarshi bir tomonlama sanksiyalarni ikki yilga uzaytirish haqida qaror qabul qilgani haqida xabar bergandik.

AQSh Jyenevadagi uchrashuvlarda Suriyaning kelajagi bo‘yicha siyosiy jarayonni boshlaydi. Bu haqda AQSh Davlat departamenti boshlig‘i Reks Tillerson ma'lum qilgan. Reuters agentligi xabariga ko‘ra, Tillerson AQShning Suriyadagi aerodromga bergan zarbasi mamlakat prezidenti Donald Tramp «hal qiluvchi choralar qo‘llashga tayyorligi»ni ko‘rsatgani haqida aytib o‘tgan. 7 aprelga o‘tar kechasi AQSh Suriyadagi aerodromga 60ga yaqin qanotli raketa yo‘lladi. Trampning o‘zi esa ushbu hujum Amerikaning «milliy xavfsizligi muhimligi»ni aks ettirishini ma'lum qilgan. AQSh prezidentining bu zarbalarni berish bo‘yicha qarori 4 aprel kuni Suriyaning Idlib viloyatida kimyoviy hujum amalga oshirilishidan keyin qabul qilindi. Vashington ushbu hujumda Bashar Asad hukumatini aybladi.

Amerikaning Suriyadagi aviabazasiga bergan raketa zarbalari insonlar o‘limiga olib keldi, deb xabar qilmoqda Frans Press agentligi Xoms viloyati hokimi Talal al Barroziyga asoslangan holda. Barroziyning qayd etishicha, hozircha, hukumat ixtiyorida halok bo‘lganlar va jabrlanganlarga doir aniq ma'lumot yo‘q. Uning aytishicha, havo zarbalaridan so‘ng, aviabazadagi qismlardan birida yong‘in chiqqan, buning oqibatida bir necha kishi jabrlangan. AQSh 7 aprelga o‘tar kechasi Suriya hukumatining Xoms viloyatidagi aviabazasiga raketa zarbalari berdi. Pentagon ma'muriyatiga ko‘ra, jami 59ta raketa uchirilgan.

Qozog‘istonlik bokschi Gennadiy Golovkin jarohat olgan. Bu haqda WBO chempioni Jo Sondersning promouteri Frenk Uorrenga asoslanib Boxingnews24.com xabar tarqatdi. "Golovkinning jamoasi bilan muzokaralar to‘xtab qoldi. Uning promouterlari menga u jarohatlangani haqida aytishdi. Barchasi qanday yakun topishini ko‘ramiz. Biz bu jang o‘tkazilishidan manfaatdormiz va bu jangga har qachon tayyormiz", degan u. Amerikalik jurnalist Den Ambrozening yozishicha, Golovkin 18 mart kuni Deniel Jyeykobsga qarshi jang vaqtida jarohatlangan bo‘lishi mumkin. Boshqa taxminlarga ko‘ra, aslida Golovkin jarohatlanmagan, uning jamoasi taktika qo‘llamoqda. Shuningdek jamoa qaror qabul qilish uchun vaqtga ega bo‘lmoqchiligi aytilgan. 33 yoshli Golovkin WBA (Super), IBO, IBF va WBC versiyalarining o‘rta vazn toifasidagi jahon chempioni hisoblanadi. U o‘z vaznida mutlaq jahon chempioniga aylanishi uchun, Sondersdan WBO kamarini tortib olishi kerak bo‘ladi.

AQShda ayol selfi qilish vaqtida Shimoliy Kaliforniyadagi ko‘priklardan biridan tushib ketib omon qoldi. Bu haqda The New York Post nashri yozmoqda. Ayol Sakramento shahri yaqinidagi, AQShdagi eng baland ko‘priklardan biri bo‘lgan Forestxill ko‘prigidan, 80 metr balandlikdan tushib ketgan. Qiz, ko‘rinishicha, selfi qilish vaqtida ko‘prik chetidagi yo‘lakchadan ketayotganda qoqilib ketib ko‘prikdan tushib ketgan. Qiz shifoxonaga yetkazilgan. "Bu qiz baxtli tasodif omon qolgan, buning oqibatlari uning o‘zi, yaqinlari va oilasi uchun ayanchliroq bo‘lishi mumkin edi", deb aytdi mahalliy politsiya vakili.

AQSh prezidenti Donald Tramp milliy xavfsizlik Kengashi a'zolari bilan Suriyadagi harakatlarning bir necha ssenariysini muhokama qildi. TASSning Oq uy matbuot xizmatiga asosan xabar berishicha, bu haqda davlat rahbarining milliy xavfsizlik bo‘yicha maslahatchisi Gerbert Makmaster aytib o‘tgan. «Prezident bilan uchta variant muhokama qilindi hamda u bizdan ularning ikkitasida to‘xtashni, ular bo‘yicha ishlashni so‘radi. Unda qator savollar bor edi va biz javob qaytarishga urindik... Uzoq vaqt davom etgan muhokamalardan so‘ng, prezident harakat qilish haqida qaror qabul qildi», - deya ta'kidlab o‘tdi u. AQSh 6 aprel, payshanba kuni kechqurun Suriyadagi aerodromga zarba berdi. Xabar qilinishicha, Qo‘shma Shtatlar 59 ta “Tomagavk” raketalarini uchirgan, ular Xoms viloyatidagi ash-Shayrotni nishonga olgan. Trampning fikricha, Damashq aynan o‘sha yerdan Idlib viloyatiga kimyoviy hujumni amalga oshirgan.

Ukraina Xalqaro valyuta jamg‘armasi bilan kelishilgan dasturni bajarsa, joriy yilda jamg‘armadan yana 4,4 mlrd dollarlik kredit transhlari olishi mumkin. Bu haqda XVJning rasmiy vakili Jyerri Rays ma'lum qildi. Bundan bir necha kun avval XVJ Ukrainaning inqirozga qarshi dasturini uchinchi bor ko‘zdan kechirib chiqib, Kiyevga 1 mlrd dollar miqdorida moliyaviy yordam ajratgandi.

IShID terrorchilik guruhi Astraxanda ikki politsiyachining o‘ldirilishi va  Rosgvardiya jangchilariga hujum qilinishi uchun javobgarlikni o‘z zimmasiga oldi. Bu haqda jangarilarning faoliyatini monitoring qiluvchi SITE Intelligence Group tashkiloti ma'lum qildi. Ta'kidlanishicha, ushbu xabarni IShID terrorchilari bilan hamkorlik qiluvchi Amaq axborot agentligi chop etgan. 4 aprelda yo‘l-transport hodisasi ishtirokchilari to‘qnashuv joyiga kelgan politsiya xodimlarini otib tashlab, voqea joyidan qochib ketishgan. Keyinroq politsiya ikki gumonlanuvchini qo‘lga olgan, yana 5 jinoyatchi yashirinishga muvaffaq bo‘lgan. 6 aprelga o‘tar kechasi Astraxanda noma'lum kimsalar avtomobil salonidan Rosgvardiyaning uch jangchisini o‘qqa tutgan. Buning oqibatida jangchilar jarohat olganlar, bosqinchilardan biri voqea joyida o‘ldirilgan. So‘ngra Rosgvardiya jangchilari maxsus operatsiya davomida bu ikki hujumda gumon qilinganlarning barchasini yo‘q qilganlar.

Anqara AQShning Suriyadagi ehtimoliy harbiy operatsiyasini qo‘llab-quvvatlaydi, deb ma'lum qildi Turkiya prezidenti Rajab Toyyib Erdo‘g‘an. Avvalroq CNN telekanali manbaga iqtibos keltirgan holda AQSh prezidenti Donald Tramp kongress a'zolariga Idlibdagi kimyoviy hujumdan keyin Suriyaga qarshi harbiy choralar qo‘llashni ko‘rib chiqayotganini ma'lum qilgani haqida xabar bergandi. "Trampning Suriyadagi vaziyatga aralashishi haqidagi so‘zlari quruq so‘zlar bo‘lib qolmasin. Agar AQSh operatsiyaga borsa, biz uni qo‘llab-quvvatlashga tayyormiz", deb aytgan Erdo‘g‘an Kanal 7 telekanali efirida.

Toshkent shahrining Chilonzor tumani ko‘p millatli xalq hisoblanadi. Unda inoqlikda yashayotgan yoshu qarining ko‘nglini olish, ularga e'tibor ko‘rsatib, yaxshilikka chaqirishda imom-xatiblarning ham mas'uliyati bor. Shu yilning 4 aprel kuni Chilonzor tumani bosh imomi, “Bo‘rijar” jome masjidi imom-xatibi Husniddin Abdukarimov masjid jamoasi bilan tumandagi turli millatga mansub boquvchisini yo‘qotgan keksalar xolidan xabar olib, ular bilan muloqotda bo‘ldi. Ko‘rsatilagan bu samimiy g‘amxo‘rlikdan ko‘zlariga sevinch yoshini olgan otaxonu-onaxonlarimiz, avvalo ko‘ngillari shod bo‘lgani va shuning o‘zi har narsadan ustun bo‘lishini aytib, jannatmakon yurtimiz, bag‘rikeng xalqimiz haqqiga duolar qildilar. O‘zbekiston musulmonlari idorasi Toshkent shahar vakilligi

Londonning ICE birjasida 2017 yil iyun oyida yetkazib berish sharti bilan o‘tkazilgan fyuchers savdolarda Brent navli neft narxi 1,5 foizga o‘sib, bir barreli 56,05 dollarni tashkil etdi. Savdo ma'lumotlari shundan dalolat qilmoqda. So‘nggi marotaba ushbu navli neft 2017 yil 7 mart kuni 56 dollarda qimmatlashgan edi. Kuni kecha Rossiya iqtisodiy taraqqiyot vazirligi 2018-2020 yillarda neft qazib olish hajmiga doir taxminini e'lon qilgan edi. Unga ko‘ra, kelasi 3 yilda 553 mln tonna qora oltin qazib olinadi.

Bugungi kunda Yevropa mamlakatlarida milliardlab kishilar ko‘z o‘ngida inson huquqlari buzilmoqda, u yerda demokratiya me'yorlari bilan hisoblashishmaydi. Yevropa - demokratiya emas, millatchilik va zo‘ravonlik markazi, dedi Turkiya prezidenti Rajab Toyyib Erdo‘g‘an Balikesir provinsiyasidagi namoyishda. Bu haqida "Anadolu" nashrida xabar berildi. Turkiya rahbarining so‘zlariga ko‘ra, bugungi Yevropa - "nurab borayotgan mintaqa". "Yevropaning na Turkiyaga va na jahon hamjamiyatiga aytadigan so‘zi yo‘q", - deya ta'kidladi prezident. "Yevropa o‘z ahamiyatini yo‘qotdi va u buning uchun yuqori narx to‘laydigan holatga keldi. Yevropaliklar asrlar osha himoyalab kelgan qadriyatlar rad etildi", - dedi Erdo‘g‘an.

Shu kunlarda Toshkent shahridagi «O‘zekspomarkaz» Milliy ko‘rgazma kompaniyasida Event Expo 2017 — tantana-marosimlarning ixtisoslashtirilgan ko‘rgazmasi tashkil etilgan. Event Expo 2017. Toshkentda noyob retro-avtomobillar ko‘rgazmasi boshlandi Ko‘rgazma hududida retro-avtomobillar ko‘rgazmasi ham ochilgan. Retro avtomobillar ko‘rgazmasida 20dan ortiq retro avtomobil va 12 retro mototsikllar namoyish etildi. «Kun.uz» fotomuxbiri ko‘rgazmaga tashrif buyurib, fotoreportaj tayyorladi. Ushbu avtomobillar ishlab chiqarilganiga 55-60 yil o‘tgan bo‘lsada, o‘zining muhtasham ko‘rinishini saqlab qolgan. Retro-avtomobillar ko‘rgazmasi bir necha yildan beri tashkillashtirib kelinadi. Bu yerda urush davridagi «Polutorka» ham, «Pobeda» ham, «Riga» mototsikli ham taqdim etilgan.

Internet tarmoqlarida o‘rta yoshli ayolning Nyu-York metrosi vagoni eshiklariga boshi tiqilib qolgani va yo‘lovchilarning bu voqeaga mutlaqo befarq munosabatda bo‘lgani ko‘rsatilgan video virus kabi tarqaldi. Mazkur video Instagram ijtimoiy tarmog‘iga theshaderoom nomli foydalanuvchi tomonidan joylashtirilgan bo‘lib, aftidan, u metroning boshqa bir vagonidan tasvirga olingan. Videoda besh kishining ayol yonidan o‘tganini ko‘rish mumkin, biroq ulardan birortasi ayolga yordam berish u yoqda tursin, qadamini ham sekinlatmagan. Ayolga yordam berilgani va uning jarohat olgan yo olmagani haqida ma'lumotlar yo‘q.

Fohishaxona saqlash va qo‘shmachilik qilish, fohishalik bilan shug‘ullanishga qarshi choralar kuchaytirilayotgani ijobiy samaralarini bermoqda. Bu haqda Toshkent shahar IIBB boshlig‘i o‘rinbosari Doniyor Toshxo‘jayev 6 apreldagi matbuot brifingida ma'lum qildi. Uning aytishicha, 30 martdan 6 aprelgacha bo‘lgan muddat davomida fohishaxona saqlash va qo‘shmachilik bilan bog‘liq jinoyatlar soni kamayishiga erishilgan. O‘tkazilgan maxsus tadbirlarda 3ta fohishaxona saqlash va qo‘shmachilik qilish jinoyatlari aniqlanib, Jinoyat kodeksining 131-moddasi, ya'ni fohishaxona saqlash va qo‘shmachilik qilish alomatlari bilan jinoyat ishlari qo‘zg‘atildi.   Fohishalik bilan shug‘ullanib kelayotgan 46 nafar va jamoat joylarida spirtli ichimlik iste'mol qilgan 67 nafar shaxslarga nisbatan ma'muriy ta'sir choralari ko‘rilgan.

Belgiya musulmonlari va yahudiylari mintaqaviy parlamentlarning 2019 yildan e'tiboran hududda jonivorlarni qurbonlikka keltirishni taqiqlovchi qaroridan norozi bo‘lishdi, zero bu qirollikda yashovchi musulmon va yahudiylarning azaliy an'anasi hisoblanadi. RTBF teleradiokompaniyasi shu haqida xabar berdi. "Bu Ikkinchi jahon urushi davridan keyingi misli ko‘rilmagan holat", - deydi Belgiyaning Markaziy yahudiy kengashi prezidenti Filipp Markevich. Uning fikricha, parlamentariylar qarori ortida hukumatning yahudiylar va musulmonlar erkinligiga raxna solish maqsadi yashirin. Yevropaning musulmon va yahudiy yetakchilari 2012 yilgi Parijdagi uchrashuv yakunlariga ko‘ra, musulmonlar va yahudiylarning diniy urf-odatlariga rahna soluvchilarga qarshilik qilish qarori haqida ma'lum qilishgan.

Sirdaryo viloyati prokuraturasi va viloyat Ichki ishlar boshqarmasi Huquqbuzarliklarning oldini olish boshqarmasi va uning quyi tizimlari xodimlari bilan hamkorlikda viloyat hududida “Davomat” amaliyotini o‘tkazishdi. Sirdaryo viloyati Ichki ishlar boshqarmasi shu haqida xabar berdi. Operatsiya davomida muntazam ravishda o‘qishga kelmaganligi qayd etilgan 631 o‘quvchidan 504 nafari o‘qishga qaytarildi. Bolalarni tarbiyalash va ularga ta'lim berish borasidagi majburiyatlarni bajarmagan 54 nafar ota-ona O‘zbekiston Respublikasining "Ma'muriy javobgarlik to‘g‘risida"gi kodeksining 47-moddasiga ko‘ra javobgarlikka tortildi.

Yoshlar va voyaga yetmaganlar o‘rtasida jinoyatchilik va huquqbuzarliklarni oldini olish maqsadida Toshkent shahrida profilaktika ishlari kuchaytirildi. Toshkent shahridagi ta'lim muassasalaridagi “davomat”lar,  o‘quvchi va talabalar tomonidan dars jarayonlarini o‘zlashtirib borish holatlari yuzasidan 322ta maktablardan 11tasida, 78ta kollej va 41ta litseydan 9tasida “Davomat” tadbirlari o‘tkazildi. O‘tkazilgan tadbirlar davomida 10 nafar maktab, 2 nafar kollej, 1 nafar litsey o‘quvchisi turli sabablarga ko‘ra, dars mashg‘ulotlarida qatnashmayotganligi aniqlandi.   Shu bilan birga, 5ta internet-kafeda o‘tkazilgan reydlar davomida, 6 nafar o‘quvchi dars vaqtida, 2 nafar voyaga yetmaganlar tungi soat 22:00dan so‘ng internet-klubiga tashrif buyurgani aniqlandi. Qonun buzgan hamda farzand tarbiyasiga mas'uliyatsizlik bilan yondoshib kelgan 3ta internet-kafe ma'muriyati va 3 nafar ota-onaga nisbatan ma'muriy ta'sir choralari ko‘rildi.

Sankt-Peterburgdagi Birdamlik prospektida joylashgan 16 qavatli binoda portlash ro‘y berdi. «Zvezda»telekanali muxbiri xabariga ko‘ra, portlash oqibatida bino devorining bir qismi o‘pirilib tushgan. Portlash sabablari haqida hozircha ma'lumot yo‘q. Ayni vaqtda voqea joyiga maxsus xizmatlarning tezkor guruhlari yo‘llangan. Aholi evakuatsiya qilingan, jabrlanganlar yo‘qligi ma'lum qilingan. Faqat bir avtomobil jiddiy shikastlangan. Bundan oldinroq shahardagi kvartiralardan birida bomba topilgani va zararsizlantirilgani xabar qilingandi.

Janubiy Koreya prokurorlari Lotte Group korporatsiyasi rahbari Sin Don Binni mamlakat sobiq prezidenti aloqador bo‘lgan korrupsiya mojarosi bo‘yicha so‘roq qilishmoqchi. Bu juma kuni yuz beradi, deb xabar qilmoqda Ryonxap agentligi. Prokurorlar uning ko‘rsatmalari hokimiyat vakillari tomonidan amalga oshirilgan poraxo‘rlik va mansab vakolatlarini suiiste'mol qilish holatlariga oydinlik kiritishi mumkin, deb fikrda. Xususan, sobiq davlat rahbari Pak Kin Xe Janubiy Koreyaning yirik korporatsiyalaridan o‘z dugonasi Tsoy Sun Silga tegishli bo‘lgan ikki jamg‘arma hisob raqamlariga 70 million dollarni “xayriya qilish”ga aloqadorlikda gumonlanmoqda. O‘tgan hafta esa Pak Kin Xe hibsga olindi hamda ayni damda Seul janubidagi tergov izolyatorida saqlanmoqda. U yerda shuningdek, avvalroq qo‘lga olingan Tsoy Sun Sil va Samsung korporatsiyasi haqiqiy rahbari Li Chje Yon ham saqlanmoqda.

2017 yilning 31 martdan 6 aprel kuniga qadar Toshkent shahar IIBB soha xizmatlari tomonidan jamoat tartibini saqlash, fuqarolar xavfsizligini ta'minlash, sodir etilgan jinoyatlarni fosh etish hamda jinoyatlarni sodir etilishini oldini olish borasida qator ishlar amalga oshirildi. Bu haqda IIBBda bo‘lib o‘tgan matbuot brifingida ma'lum qilindi. Olib borilgan tergov-tezkor tadbirlar natijasida mart oyining o‘zida fosh etilmay qolgan jinoyatlarning 116 tasi, hafta davomida esa 26 ta, xususan: 1ta qasddan og‘ir tan jarohati yetkazish, 2ta bosqinchilik, 1ta talonchilik, 16ta o‘g‘irlik, 5ta firibgarlik  va 1ta giyohvandlik vositalari bilan qonunga xilof ravishda muomala qilish jinoyatlari fosh etildi. Shuningdek, mart oyida 510 nafar, hafta davomida 28 nafar – qidiruvda bo‘lgan jinoyatchilar ushlandi.

Xalqaro shaxmat federatsiyasi (FIDE) prezidenti Kirsan Ilyumjinov o‘ziga tashkilotdagi moliyaviy, yuridik va ish vakolatlarini qaytardi. Bu haqda TASS Ilyumjinov bayonotiga asosan xabar berdi. 2015 yilning oxirida AQSh Moliya vazirligi Ilyumjinovni Suriya hukumati va Markaziy banki manfaati yo‘lida moddiy yordam va harakatlarni amalga oshirganligi uchun sanksiya ro‘yxatiga kiritdi. Ilyumjinov esa FIDE prezidentlik kengashi a'zolarini FIDE bilan bog‘liq faoliyatga aloqador yuridik, moliyaviy va ish vakolatlarini o‘zining birinchi o‘rinbosari Georgios Makropulosga vaqtinchalik berishi haqida xabardor etdi. "FIDE rahbari lavozimidagi vakolatlarimni qayta tikladim, - deyiladi bayonotda. - Shu kundan e'tibor tashkilot rahbari sifatidagi barcha vakolatlarga egaman". Avvalroq FIDE prezidenti iste'foga chiqqani haqidagi xabarlarni rad etgani haqida xabar bergandik.

AQSh Milliy geofazoviy razvedka agentligi (MGRA) Tearline mobil ilovasini ishlab chiqdi. Bu haqida Wired xabar berdi. Manbada ta'kidlanishicha, ilovadan faqatgina Amerika hukumati agentlari foydalanishi mumkin Ilovani hamma yuklab olishi  mumkin, biroq tizimga faqat muayyan vakolatlarga ega kishilargina kira oladi. Ma'lum bo‘lishicha, Tearline razvedka xodimlari uchun o‘ziga xos "vikipediya" vazifasini o‘taydi.

Yevropa parlamenti (YeP) Ukrainaga vizasiz rejim taqdim etishni qo‘llab-quvvatladi. Bu haqida uning rasmiy saytida xabar berildi. "521 nafar YeP deputati - Ukrainaga vizasiz rejim taqdim etish uchun ovoz bergan bo‘lsa, 75 nafari bunga qarshi chiqdi, yana 36 deputat esa - betaraf". Manbada ta'kidlanishicha, YeI elchilarining Ukraina va Yevroittifoq o‘rtasidagi vizasiz rejim uchun ovoz berish jarayoni 26 aprel kuni bo‘lib o‘tadi. Bundan avval Yevroparlament qo‘mitasi Ukraina bilan vizasiz rejimni qo‘llab-quvvatlagani ma'lum qilingan edi. Yevroittifoqning Ukrainadagi vakolatxonasi rahbari Xyug Mingarelli YeI va Ukraina o‘rtasidagi vizasiz rejim iyun oyi oxiriga qadar kuchga kirishini taxmin qilmoqda.

Toshkent shahrida turli xil jinoyatchiliklarga qarshi kurash borasida olib borilgan tadbirlar davomida odamlar ishonchiga kirib, firibgarlik yo‘li bilan pul topayotgan shaxs qo‘lga olindi. Ajablanarlisi shundaki, u firibgarlik qilish chog‘ida ichki ishlar xizmati podpolkovnigi kiyimidan foydalangan. Toshkent shahar IIBBda ma'lum qilishlaricha, asli samarqandlik bo‘lgan va muqaddam firibgarlik uchun 3 marta sudlangan shaxs odamlar ishonchiga kirib, o‘zi ijaraga olgan uylar otasining mulki ekani, zudlik bilan pul zarur bo‘lgani uchun sotayotganini aytib, bir nechta uyni sotish maqsadida xaridorlardan bir necha million so‘m va 3100 AQSh dollari miqdoridagi pullarni o‘zlashtirgan. Shahar IIBB quyidagi suratda aks etgan shaxsdan jabrlanganlar bo‘lsa, 102 qisqa raqamiga qo‘ng‘iroq qilishni yoki eng yaqin militsiya bo‘limiga murojaat qilishni so‘raydi.

"2017-2020 yillarga mo‘ljallangan Toshkent shahrining markazlashtirilgan issiqlik tizimidan ajratish loyihasi" bo‘yicha joriy yilda 3-sonli va 6-sonli Issiqlik markazlaridan issiqlik bilan ta'minlanuvchi obektlarni markazlashgan ta'minotdan mahalliy ta'minotga o‘tkazishga doir ishlar rejalashtirilgan. Ushbu loyiha jami 1071 ta obekt, jumladan 790 ta ko‘p qavatli turar-joy, 94 ta xalq ta'limi, 17 ta tibbiyot, 17 ta o‘rta-maxsus va oliy ta'lim muassasalari hamda 154 ta boshqa ma'muriy binolarni qamrab oladi. Markazlashmagan holda issiqlik bilan ta'minlash maqsadida 2-5 qavatli uylar uchun 130 ta mahalliy issiqlik qozonxonalari hamda 7 va undan ko‘p qavatli uylarga, shuningdek ijtimoiy soha obektlariga 461 ta quyosh energiyasidan foydalanuvchi jami 591 ta issiqlik qozonxonalari o‘rnatiladi. Dastlabki hisob-kitoblarga ko‘ra, mazkur loyihani amalga oshirish uchun 543,5 milliard so‘m mablag‘ talab etiladi.

Suriyada urush to‘xtashiga bo‘lgan umid so‘nggi vaqtlarda avvalgi yillarga qaraganda ancha oshdi. Bu haqda mamlakat prezidenti Bashar Asad Xorvatiyaning "Vecherni list" gazetasiga bergan intervyusida aytib o‘tdi. "Suriya armiyasi o‘z jangchilari va xalqining irodasi, shuningdek, Rossiya, Eron va Livanning “Xezbollah” partiyasi tufayli frontda katta muvaffaqiyatlarga erishdi", - deya ta'kidlab o‘tdi Asad. Uning so‘zlariga ko‘ra, hukumat qo‘shinlari Suriyada terrorchilar guruhlariga qarshilik ko‘rsatayotgan asosiy kuchdir. "Bu tashviqot emas, biz haqiqiy faktlarga asoslanmoqdamiz", - deya aytib o‘tdi u. Prezident intervyusida keltirilgan ma'lumotlarga ko‘ra, Suriya hududida qariyb 100 ming terrorchi bor. "Bizda bu urushda g‘alaba qozonishdan boshqa yo‘l yo‘q. Agarda bu ro‘y bermasa, Suriya Yaqin Sharq xaritasidan yo‘q bo‘lib ketadi", - deya qo‘shimcha qilib o‘tdi Asad.

Yangi o‘quv yilidan (2017−2018) boshlab O‘zbekiston qurolli kuchlarida muddatli harbiy xizmatni o‘tagan va harbiy qismlar tavsiyanomalariga ega bo‘lgan abituriyentlarga kirish testlarida to‘plagan ballarining 50 foizi qo‘shib beriladi. Bu ma'lumot Oliy ta'lim vazirligi tomonidan tasdiqlangan. Tegishli qarorga o‘zgartirish kiritilgani haqida lex.uz milliy qonunchilik bazasida ma'lum qilingan. O‘zgarishlar O‘zbekiston Prezidentining 4 aprelda imzolangan qarori bilan tasdiqlangan. Avvalroq armiyada xizmat qilgan fuqarolarning kirish imtihonlaridagi bu imtiyoz maksimal mumkin bo‘lgan ball miqdorining 27 foiziga teng edi. Imtiyoz mamlakatning turli yo‘nalish va mutaxassisliklar bo‘yicha bakalavrlar tayyorlaydigan barcha oliy o‘quv yurtlariga tegishli. Imtiyoz olishning boshqa shartlari o‘zgarishlarsiz qolgan.

O‘zbekiston Respublikasi Prezidenti Shavkat Mirziyoyev Kolumbiya Respublikasi prezidenti Xuan Manuel Santos Kalderonga Putumayo provinsiyasida yuz bergan va ko‘p sonli kishilarning qurbon bo‘lishiga va vayronalarga sabab bo‘lgan yirik tabiiy ofat munosabati bilan chuqur hamdardlik bildirdi. Bu haqda O‘zbekiston Respublikasi TIV axborot berdi. Maktubda O‘zbekiston rahbari barcha kolumbiyaliklarga, shuningdek, halok bo‘lganlarning oila a'zolari, yaqinlari hamda jarohatlanganlarga hamdardlik va dalda so‘zlarini yo‘lladi. Aprel oyi boshida Kolumbiyaning Putumayo provinsiyasi markazi — Mokoa shahrida ro‘y bergan suv toshqini hamda sel kelishi oqibatida halok bo‘lganlar soni 290 kishiga yetgan. 2,7 mingga yaqin kishi vaqtinchalik boshpanalarga joylashtirilgan.

Sankt-Peterburgda metroda portlashni sodir etgan Akbarjon Jalilovning sheriklari ekani gumon qilingan shaxslar qo‘lga olindi. Ular Markaziy Osiyodan bo‘lib, Jalilov bilan aloqada bo‘lib kelishgan. Rossiya tergov qo‘mitasi rasmiy vakilasi Svetlana Petrenkoning ma'lum qilishicha, ish doirasi Jalilovning tanishlarini qamrab oladi. «Bu ish doirasida Jalilov bilan aloqador Markaziy Osiyo respublikalaridan bo‘lgan bir necha kishi aniqlandi», — deyilgan xabarda. Ushbu shaxslar yashagan uyda tintuv o‘tkazilgan. «Tezkor xodimlar tomonidan ularning kvartiralari tintuv qilinganda ekstremistik adabiyotlar musodara etilgan», — deyilgan xabarda. ReN TV xabarida bu shaxslar terrorchining sheriklari sifatida talqin etilgan va ularning shaxsi telefon qo‘ng‘iroqlari orqali aniqlangani aytilgan. 6 aprel kuni Jalilov IShIDning Rossiyadagi «uyqudagi yacheyka»si a'zosi ekani haqida xabar berilgandi.

6 aprel kuni O‘zbekiston Respublikasi Tashqi ishlar vaziri Abdulaziz Komilov O‘zbekistonga MDH ishtirokchi davlatlari tashqi siyosat idoralari rahbarlari kengashining navbatdagi yig‘ilishida ishtirok etish uchun kelgan Tojikiston Respublikasi Tashqi ishlar vaziri Sirojidin Aslov bilan uchrashdi. Bu haqda O‘zbekiston Respublikasi Tashqi ishlar vazirligi matbuot xizmati xabar bermoqda. Suhbat davomida O‘zbekiston—Tojikiston munosabatlarining hozirgi holati va istiqbolli yo‘nalishlari, jumladan, MDH doirasidagi munosabatlar muhokama qilindi hamda ayrim xalqaro va mintaqaviy muammolar yuzasidan fikr almashildi. Uchrashuvda Tojikiston elchisi Sodiq Imomi ishtirok etdi.

FIFA terma 2017 yilning 6 aprel holatiga ko‘ra, terma jamoalarning yangi reytingini e'lon qildi. Unga ko‘ra, O‘zbekiston terma jamoasi 3 pog‘ona yuqorilab 586 ochko bilan 60-o‘rindan joy oldi. O‘zbekiston terma jamoasi reytingda bir pog‘ona pastlagan Rossiya terma jamoasini ortda qoldirdi. Osiyoda O‘zbekiston terma jamoasi 6-o‘rnini saqlab qolgan. Qit'ada Eron (28-o‘rin), Janubiy Koreya (43), Yaponiya (44), Avstraliya (50) va Saudiya Arabistoni (52) terma jamoasidan keyingi o‘rinda joylashgan. Reytingning top-10ligida o‘zgarish yuz bergan Braziliya uzoq tanaffusdan keyin reytingda Argentinani quvib o‘tib, birinchi o‘ringa ko‘tarilib olgan. Kolumbiya esa 5-o‘ringa ko‘tarilgan bo‘lsa, Belgiya 7-o‘ringa tushib ketgan.

Tailand qiroli Maxa Vatchiralongkon (Rama O‘ninchi) mamlakatning yangi konstitutsiyasini imzoladi, deb xabar bermoqda Reyter agentligi. Ma'lumotlarga ko‘ra, Tailand yangi konstitutsiyasini imzolash tantanali marosimi butun davlat bo‘ylab namoyish etilgan. Agentlikning ta'kidlashicha, bu mamlakatda umumxalq saylovlarini o‘tkazish uchun qo‘yilgan muhim qadamdir. Xabar qilinishicha, eng asosiy o‘zgarishlardan biri qirolga aloqador bo‘ldi. Endilikda u boshqa davlatlarga muvaqqat qirol tayinlamay turib safar qilish imkoniga ega bo‘ldi. Boshqa tuzatishlarga oydinlik kiritilmagan. Avvalroq mamlakat bosh vaziri o‘rinbosari Visanu Kxria-Ngam Tailandda umumxalq parlament saylovlari 2018 yilning fevralida bo‘lib o‘tishi haqida xabar bergandik. Bu 2014 yilgi harbiy to‘ntarishdan so‘ng ilk bora ro‘y beradi.

Kolumbiyaning Mokoa shahrida sel kelishi tufayli halok bo‘lganlar soni 300 kishidan ortib ketdi. Bu haqda mamlakat sud tibbiyoti milliy instituti xabar berdi. Avvalroq 293 nafar inson halok bo‘lgani va yuzlab kishilar jarohatlangani yoki bedarak yo‘qolgani haqida xabarlar tarqagandi. Idora ma'lumotiga ko‘ra, 301 nafar halok bo‘lgan inson jasadi topilgan. Ularning faqatgina 173 nafarining shaxsi aniqlandi. Kolumbiya prezidenti Xuan Manuel Santosning ta'kidlashicha, umumiy hisobda 450 kishi bedarak yo‘qolgan, deb hisoblanmoqda. "Chorshanba kunining ertalabki holatiga ko‘ra, 467 inson bedarak yo‘qolgan, deb hisoblanmoqda, ulardan 153 nafari topildi, 119 kishi – tirik holatda, 34 inson esa halok bo‘lgan", - deya Santosning so‘zlarini keltiradi NTN24 kanali.

Qihoo 360 Technology kompaniyasi Xitoyda ingliz tilidagi yangi internet-qidiruv tizimini ishga tushirdi. "Shanxay jibao" gazetasining yozishicha, ushbu loyiha Xitoyda kirish bir qadar murakkab bo‘lgan Google qidiruv tizimiga muqobil sifatida ishlab chiqildi hamda Microsoft Bing bilan hamkorlikda amalga oshirildi. Yangi tizim Xitoyda ingliz tilidagi ma'lumotni izlash imkoniyatlarini oshiradi. Bunga qadar Baidu va Sogou qidiruv tizimlari ingliz tilida servisni taqdim etishayotgandi, biroq bu resurslar imkoniyatlari ancha cheklangan. Qihoo 360 qidiruv tizimi esa qidiruv satriga kiritiluvchi Xitoy iyerogliflarini ingliz tiliga avtomatik tarzda tarjima qiladi va natijani keltirib chiqaradi. Qihoo 360 kompaniyasi asosan internet va mobil platformalar uchun ilovalar chiqarish bilan shug‘ullanadi. Kompaniya asosiy mahsulotlari orasida - veb-brauzer, qidiruv tizimi, shaxsiy kompyuterlar va mobil qurilmalar uchun ilovalar do‘koni, shuningdek, virusga qarshi dasturlar bor.

Mavsum boshidagi qoniqarsiz natijalar sababli «Paxtakor»da bosh murabbiy o‘zgardi. Bu haqda klub matbuot xizmati xabar bergan. Klub rahbariyati Grigoriy Kolosovskiyni «Mash'al»ga boy berilgan uchrashuvdan keyin iste'foga chiqarish haqida qaror qabul qilgan. Uning o‘rniga «Paxtakor»ga begona bo‘lmagan Ravshan Haydarov bosh murabbiy etib tayinlangan. Ravshan Akmalovich 2006-07 va 2010-11 yillarda ham toshkentliklar jamoasiga ustozlik qilgan. Bosh murabbiy sifatida «Paxtakor» bilan ikki martadan O‘zbekiston chempionati va Kubogida g‘olib chiqqan.

AQShning BMTdagi doimiy vakili Nikki Heylinig bayonot berishicha, Amerika prezidenti Donald Tramp Rossiyani muammo sifatida ko‘rmoqda. Bu haqda SBS telekanali xabar qilmoqda. «Men prezident bilan suhbatlashganimda u Rossiyani muammo sifatida baholagan edi», — degan Heyli. Nikki Heyli Moskvani bir necha marta yodga olgan va Vashington Rossiyaga imtiyozlar bermasligini ta'kidlagan. «Ularning Ukraina va Qrim bilan qilganlari… Va ularning prezident Bashar Asadni qo‘llab-quvvatlagani, biz bu kabi narsalarni ularning takrorlashiga yo‘l qo‘ymaymiz», — deya qayd etgan doimiy vakil.

Ispaniya chempionatining 30-turida "Barselona" o‘z uyida "Sevilya"ni qabul qilib, 3:0 hisobidagi yirik g‘alabaga erishdi. O‘yinning 25-daqiqasida Suares hisobni ochdi. Oradan 3 daqiqa o‘tib, Messi farqni 2ta yetkazdi. 33-daqiqada esa argentinalik hujumchining o‘zi jamoasining 3-golini kiritib, yirik g‘alabani ta'minladi. Barselona – Sevilya 3:0 (3:0, 0:0) Gollar: 1:0 – 25 Suares, 2:0 – 28 Messi, 3:0 – 33 Messi. Barselona – ter Stegen, Messi, Pike (Din, 77), Umtiti, Inesta, Maskerano, Buskets, Rakitich (Alenya, 80), Serdji Roberto, Neymar, Suares (Pako Alkaser, 65). Sevilya – Riko, Parexa, Langle, Eskudero, Merkado (Kranevitter, 46), Korrea, Nasri (Sarabiya, 46), Nzonzi, Iborra (Yovetich, 76), Vitolo, Mariano. Ogohlantirishlar: Pike (15), Iborra (38), Vitolo (57), Buskets (71), Rakitich (78), Alenya (84). Chetlatish: Vitolo (90).

"AQSh prezidenti Donald Tramp ma'muriyati oldingi prezident Barak Obama davrida qabul qilingan bir qator qonunlarning bekor qilinishi ortidan Amerika soliq to‘lovchilari 10 milliard dollarni iqtisod qilishganni hisoblab chiqishgan", — dedi Oq uy vakili konfrents-kol doirasida. "O‘n bitta farmon imzolandi, yana ikkitasi imzolanishni kutib turibdi. Amerika soliq to‘lovchilari 10 milliard dollar iqtisod qilishdi", — deya u yaqin orada Obama tomonidan qabul qilingan qonunlarning bekor qilinishi yanada intensiv tarzda ro‘y berishini ta'kidladi va bunga sabab qilib aprel oyi so‘ngiga — Kongress ta'tilga chiqqunga qadar ulgurib qolish lozim ekanligini ko‘rsatib o‘tdi. Oq uy vakili, shuningdek, Obama hokimiyat tepasida bo‘lgan davrda 600 ga yaqin qonun qabul qilingani va bu soliq to‘lovchilarga 7 milliard dollar zarar keltirganini ham ta'kidlab o‘tdi.

O‘zbekiston Prezidenti Shavkat Mirziyoyevning ma'lum qilishicha, rasmiy Toshkent Rossiyaning qator mahsulotlariga qo‘llaniladigan aksiz soliqlarini bekor qilgan. "Biz Rossiyaning ayrim mahsulotlariga aksiz soliqlarini pasaytirish yoki butunlay bekor qilishga qaror qildik. Bular tijoriy avtomobillar, po‘lat prokati, oziq-ovqat sanoati mahsulotlari va qurilish materiallaridir", — dedi Mirziyoyev O‘zbekiston-Rossiya o‘rtasida o‘tkazilgan kengaytirilgan muzokaralar chog‘ida. U, savdo-iqtisodiy sohada qulay sharoitlarni taqdim etish bu yo‘nalishda ikki tomonlama hamkorlikni sezilarli kengaytirish hamda mahsulot ayirboshlash hajmini sezilarli oshirishiga ishonch bildirdi.

Akbarjon Jalilovning qarindoshlari uning Sankt-Peterburg metrosidagi teraktga aloqadorligiga ishonishmayapti. "Akbarjon uylanmagan edi. Men u Rossiya armiyasida xizmat qilayotgani haqida eshitgandim. Armiyada xizmat qilgan yigit bunday ishga qo‘l urishiga ishonmayman. U Rossiyaga 5-6 yil avval ketgandi", - deya aytib o‘tgan gumonlanuvchining xolasi Dilabzo Jalilova. Qarindoshlarining so‘zlariga ko‘ra, oiladagi erkaklar barcha kabi juma kunlari masjidga borishgan. Ular ekstremistik tashkilotga a'zo bo‘lishmagan. Ular shunday mehnatsevar yigit qanday qilib ekstremist bo‘lib qolganini tushuna olishmayapti. Avvalroq Peterburgda terrorchilarning xabarchilari sifatida gumon qilingan 6 kishi qo‘lga olingani haqida xabar berilgandi.

Rossiya bosh vaziri Dmitriy Medvedev transport xavfsizligi, jumladan metropoliten obektlarining aksilterrorchilik himoyalanganini ta'minlash bo‘yicha talablarni tasdiqladi. Hujjat Rossiya vazirlar mahkamasi saytida e'lon qilindi. Hujjat transport turlari bo‘yicha transport xavfsizligini ta'minlash, transport infratuzilmasi va transport vositalari obektlarining aksilterrorchilik himoyalanganligi bo‘yicha talablarni o‘rnatadi. Xususan, hukumat metropolitenni terrorizmdan himoya qilish uchun tez chora ko‘rish guruhlarini tashkil etishni mo‘ljallamoqda. Ular yaxshi jihozlangan, kechayu-kunduzlik mobil guruhlar bo‘ladi.

AQSh davlat kotibi Reks Tillerson 11–12 aprel kunlari Rossiya tashqi ishlar vaziri Sergey Lavrov bilan muzokaralar o‘tkazish maqsadida Moskvaga keladi. Rossiya tashqi ishlar vazirligi saytida shu haqda ma'lum qilingan. «11–12 aprelda Moskvaga amaliy tashrif bilan AQSh davlat kotibi Tillerson keladi», — deyiladi xabarda. TIVning qayd etishicha, bu Tillersonning prezident Donald Tramp boshqaruvida davlat kotibi sifatida Rossiyaga ilk tashrifidir. Avvalroq, Rossiya prezidenti Vladimir Putin AQSh davlat kotibi Reks Tillerson bilan uning Moskvaga tashrifi chog‘ida uchrashishini tasdiqlagan edi.

Turkiya prezidenti Rajab Toyyib Erdo‘g‘an Turkiya qurolli kuchlari "Frot qalqoni" harbiy amaliyotini yakunlagach, Manbij va Raqqa shaharlari turk armiyasining asosiy nishoni bo‘lishini bildirdi. "Al Bob – biz natijaga erishayotganimizni isbotlaydi. Jarablus, Dabik, Ar Ray avvalroq ozod qilingan. Endi biz harakatni davom ettiramiz. Oldinda Manbij bor. Agar koaltsiya so‘zida tursa, Raqqani ham ozod qila olamiz", — degan Erdo‘g‘an Bursada bo‘lib o‘tgan mitingda Turkiya armiyasi 2016 yil 24 avgustida "Frot qalqoni" amaliyotini boshlagan edi. U Suriya muxolifati ishtirokida Suriya shimolidagi Jarablus shahrini egalladi. Keyinroq, Al Bob taslim bo‘ldi. Turkiya bosh vaziri Binali Yildirim harbiy amaliyot muvaffaqiyatli yakunlangani haqida bayonot berib, mamlakat xavfsizligiga tahdid paydo bo‘lsa, yangi amaliyot boshlanishi mumkinligini qo‘shimcha qilgan edi.

Davlat organlari va tashkilotlari yuridik xizmat xodimlarini martaba darajalari bo‘yicha attestatsiyadan o‘tkazish tartibi to‘g‘risidagi Nizom tasdiqlandi. Bu haqda Adliya vazirligi xabar berdi. Unga ko‘ra, maxsus unvon — martaba darajalari, -davlat organlari va tashkilotlarining yuridik xizmati xodimlariga davlat organlari va tashkilotlari rahbarlarining; mahalliy davlat hokimiyati organlarining yuridik xizmati xodimlariga Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlarining tavsiyalari bo‘yicha beriladi. Xodimlarni martaba darajalariga tavsiya etish yuzasidan ishlarning to‘g‘ri yo‘lga qo‘yilishi borasida mas'uliyat davlat organlari va tashkilotlarining rahbarlari zimmasiga yuklatiladi. Mazkur Nizom O‘zbekiston Respublikasi Qonun hujjatlari ma'lumotlari milliy bazasida lex.uz saytida joylashtirildi.

Amazon kompaniyasi bolalar tomonidan ota-onalar xabarisiz mobil ilovalar orqali qilingan xaridlar uchun 70 million dollarni qaytarib beradi. Federal savdo komissiyasi shunday qaror chiqardi. Bu haqda The Verge xabar bermoqda. 2016 yilda Federal sud Amazon ota-onalarni, shartli ravishda bepul bo‘lgan ilovalarda ichki xaridlar bo‘lishi mumkinligi haqida yaxshi xabardor etmagani, shuningdek, pullar tasodifan yechilishining oldini olish borasida cheklovlar o‘rnatmagani haqida qaror chiqardi. Shu tariqa, kompaniya 2011 yilning noyabridan 2016 yilning mayiga qadar amalga oshirilgan xaridlar uchun 70 million dollarni qaytarib berishga majbur.

Kreml hududlarga aksilterror mitinglar o‘tkazishni topshiriq qilmagan. Bu haqda Rossiya prezidenti Vladimir Putinning matbuot kotibi Dmitriy Peskov ma'lum qilgan. «Kreml mitinglar tashkillashtirish bilan shug‘ullanmaydi. Agar mitinglar o‘tkazilsa, kimdir tashkillashtirgan bo‘ladi. Menda esa bu borada Kremldan qandaydir signal berilgani haqida ma'lumot yo‘q, qolaversa, bunday mitingga hojat ham yo‘q», — degan u «Kommersant'» nashrida go‘yo prezident ma'muriyati 8 aprel kuni terrorizmga qarshi aksiyalar o‘tkazishni tavsiya qilgani haqida yozilgan xabarga munosabat bildirar ekan. Peskov shuningdek, Federatsiya hududlarida aksilterror mitinglar tashkil qilinishi haqida xabar tarqatilmaganini qayd etib o‘tgan. Kreml aksilkorrupsiya mitinglarini aksilterror mitinglarga «almashtirdi»

Rossiya Davlat dumasi Rossiya va O‘zbekiston o‘rtasida harbiy-texnikaviy hamkorlikni rivojlantirish to‘g‘risidagi shartnomani ratifikatsiya qildi. Bu haqda RIA «Novosti» xabar bermoqda. «Shartnomaga ko‘ra, tomonlar harbiy maqsadga mo‘ljallangan mahsulotlarni yetkazib beradi, qurol-yarog‘ va harbiy texnikani ishlab chiqarish, foydalanish, ta'mirlash, modernizatsiya va utilizatsiya qilish sohasidagi o‘zaro harakatlarning ijobiy rejimi o‘rnatiladi», - deyiladi hujjat sharhida. Ta'kidlanishicha, shartnoma ratifikatsiya qilinganidan so‘ng uni amalga oshirish mexanizmi Rossiya prezidenti Vladimir Putin tomonidan o‘rnatilgan tartibda bo‘ladi. «Shartnomani amalga oshirish Rossiya Federatsiyasi davlat dasturlari maqsadlariga erishishga ta'sir ko‘rsatmaydi va ijrochi hokimiyatning federal idoralar byudjyetida ko‘zda tutilgan mablag‘lar hisobidan amalga oshiriladi», - deya aniqlik kiritilgan hujjatda.

Vashingtonga tashrif bilan kelgan Iordaniya qiroli Abdulloh II AQSh prezidenti Donald Tramp bilan birga bergan matbuot-anjumanida o‘zidan anchagina bo‘ychan bo‘lgan hamkasbi bilan bo‘yi bir xil ko‘rinishi uchun oyog‘i ostiga quti qo‘ydirdi. Bu haqda Washington Examiner nashri xabar bermoqda. Ta'kidlanishicha, qutini minbar to‘sib turgan, biroq videotasvirning ba'zi joylarida qirolning oyog‘i ostidagi qutini payqash mumkin bo‘lgan. Ta'kidlash joizki, Trampning bo‘yi 188 sm ni, Abdulloh II’ning bo‘yi esa 165 sm ni tashkil qiladi. Ma'lumotlarga ko‘ra, jahon yetakchilaridan Germaniya kansleri Angela Merkelning bo‘yi 165 sm ni, Rossiya prezidenti Vladimir Putinning bo‘yi esa 170 sm ni tashkil qiladi. Umuman, AQShning oxirgi prezidentlari bo‘ychanliklari bilan ajralib turadilar: Ronald Reyganning bo‘yi 185 sm ni, Katta Jorj Bush va Bill Klintonniki 188 sm ni, Kichik Jorj Bushniki 182 sm ni, Barak Obamaniki 185 sm ni tashkil qiladi.

Adliya vazirligida “Davlat organlari va tashkilotlarining yuridik xizmatlari xodimlarini ijtimoiy himoya qilish va rag‘batlantirishni yanada kuchaytirish chora-tadbirlari to‘g‘risida”gi O‘zbekiston Respublikasi Vazirlar Mahkamasi qarori loyihasi tayyorlandi. Qaror loyihasida davlat organlari va tashkilotlarining yuridik xizmatlari xodimlarini ijtimoiy himoya qilish va rag‘batlantirishni kuchaytirish, ularning moddiy ta'minot darajasini oshirish hamda mazkur sohaga oliy yuridik ma'lumot va amaliy tajribaga ega yuqori malakali kadrlarni jalb qilish orqali yuridik xizmatlar faoliyati samaradorligini oshirish nazarda tutilmoqda. Shuningdek, loyiha bilan davlat organlari va tashkilotlarida yuridik xizmatlarni tashkil etish shakllari, yuridik xizmatlar tashkil etishning minimal me'yor va mezonlarini tasdiqlash nazarda tutilmoqda.

Rossiyada davlat tashrifini amalga oshirgan O‘zbekiston prezidenti Shavkat Mirziyoyev 5 aprel kuni Vladimir Putin bilan birga Moskvadagi Pushkin nomidagi muzeyga tashrif buyuradi. Bu haqda «RIA Novosti» Rossiya prezidentining matbuot kotibi Dmitriy Peskovga asoslangan holda xabar bermoqda. «Hozirda O‘zbekiston prezidentining Rossiyaga davlat tashrifining ikki tomonlama qismi davom etmoqda, hozir tor doiradagi muzokaralar bo‘lib o‘tmoqda, shundan keyin kengaytirilgan tarkibdagi muzokaralar bo‘lib o‘tadi», — degan Peskov. U shundan so‘ng rasmiy tushlik rejalashtirilgani va keyin ikki prezident Moskvadagi muzeylardan biriga tashrif buyurishi mumkinligini qo‘shimcha qilgan. U muzeyga tashrif «kechroq, kunning ikkinchi yarmida yuz berishi mumkin»ligini bildirgan. Bugun, 5 aprel kuni Moskvadagi Pushkin nomidagi muzeyda Qoraqalpog‘istondagi Savitskiy muzeyi ko‘rgazmasi ochilgan.

4 aprel kuni Qarshi shahridagi 4-sonli o‘rta maktabda qotillik sodir etildi. «Kun.uz» nashrining bir necha manbalari ma'lumot berishicha, shu maktabda biologiya fanidan dars berib kelgan Muhabbat Ko‘chimova qotillik qurboni bo‘lgan. 29 yoshda bo‘lgan bu ayol o‘z turmush o‘rtog‘i tomonidan tig‘li qurol orqali o‘ldirilgan. Voqea barcha darsdaligida ro‘y bergan, shu tufayli qotillikning oldini olib qolib bo‘lmagan. Ko‘chimova shu kuni maktabda navbatchi edi. Jinoyatchi qotillikdan so‘ng voqea joyidan qochib yashiringan. Ma'lum bo‘lishicha, oilada avvaldan nizo mavjud bo‘lgan. Shaharda tezkor qidiruv ishlari olib borilgan va qotil tez orada qo‘lga olingan. Bu borada hozircha rasmiy ma'lumotlar yo‘q.

Tailand poytaxti Bangkok shahrida "Qirol kubogi-2017" xalqaro turnirida ishtirok etayotgan O‘zbekiston terma jamoasi bokschilari bugun bahslarni davom ettiradi. Bellashuvlarga ikkinchi davradan qo‘shilgan Olimpiya o‘yinlari g‘olibi va Osiyo chempioni Hasanboy Do‘smatov birinchi jangini filippinlik Palam Karloga qarshi o‘tkazadi. Yana bir Olimpiada chempioni Shahobiddin Zoirov joriy mavsumdagi ilk jangida Xitoy Taypeyi vakili Kao Shin Yyen bilan bellashadi. Olimpiya o‘yinlari sovrindori Murodjon Ahmadaliyev filippinlik Jyeyms Paliste, jahon chempionati bronza medali sohibi Elnur Abduraimov turkmanistonlik Zufar Saparboyev bilan kuch sinashadi. Xalqaro turnirdagi dastlabki g‘alabasini nishonlagan Isroil Madrimov Xitoy Taypeyi bokschisi Kan Chia Vey, Shahram G‘iyosov hindistonlik Manoj Kumarbilan raqobatlashadi. Jasurbek Latipovning ikkinchi davradagi raqibi tailandlik Kritipak Duangnut bo‘ladi.

O‘zbekiston Respublikasi Prezidenti Shavkat Mirziyoyev 5 aprel kuni Moskva shahridagi “Noma'lum askar” yodgorligiga gul qo‘ydi. Bu haqda O‘zA xabar bermoqda. Mazkur yodgorlik Ikkinchi jahon urushida halok bo‘lgan Vatan himoyachilari xotirasiga bag‘ishlab bunyod etilgan. Shavkat Mirziyoyev tinchlik, ozodlik yo‘lida jon fido qilgan vatanparvar insonlar xotirasiga hurmat bajo keltirdi. Avvalroq O‘zbekiston prezidenti Shavkat Mirziyoyev Rossiya poytaxti Moskva shahriga yetib borgani haqida xabar bergandik.

O‘zbekiston Respublikasi Prezidenti Shavkat Mirziyoyev Aleksandr Vuchichni Serbiya Respublikasi Prezidenti etib saylanganligi munosabati bilan tabrikladi. Bu haqda O‘zbekiston Tashqi ishlar vazirligi xabar berdi. Davlat rahbari o‘z maktubida Aleksandr Vuchichni «yuqori va mas'uliyatli lavozimdagi faoliyati o‘zaro hurmat va manfaatlarni inobatga olishga asoslangan O‘zbekiston-Serbiya munosabatlarining yanada mustahkamlanishi hamda mamlakatlarimiz va xalqlarimiz farovonligiga xizmat qilishi»ga ishonch bildirdi. O‘zbekiston Prezidenti Serbiyaning saylangan Prezidentiga mustahkam sihat-salomatlik, davlat rahbari sifatidagi faoliyatiga ulkan muvaffaqiyatlar, Serbiya xalqiga tinchlik, xotirjamlik va farovonlik tiladi.

2017 yilning 4 aprel kuni O‘zbekiston bosh vaziri o‘rinbosari G‘ulomjon Ibragimov “Gazprom” boshqaruvi raisi Aleksey Miller bilan Moskvada uchrashuv o‘tkazdi. Bu haqda “Gazprom” matbuot xizmati xabar berdi. G‘ulomjon Ibragimov va Aleksey Miller O‘zbekiston hamda “Gazprom” o‘rtasida gaz sohasida hamkorlik masalalarini muhokama qilishdi. Xususan, tomonlar “Gazprom” tomonidan O‘zbekiston gazini sotib olish bo‘yicha masalalarni muhokama qilishgan. Shuningdek O‘zbekistonda “O‘zbekneftegaz” MXK va “Gazprom” tomonidan geologiya-qidiruv ishlarini o‘tkazish bo‘yicha masalalar ham ko‘rib chiqildi. Bosh vazir o‘rinbosari G‘ulomjon Ibragimov “Gazprom” Markaziy dispetcherligiga ham tashrif buyurdi hamda Rossiyani gaz bilan ta'minlashning Yagona tizimi ishi bilan tanishdi.

O‘zbekiston chempionati birinchi ligasida ishtirok etuvchi «G‘allakor» jamoasining ikki nafar futbolchisi avariyaga uchragan. Bu haqda Usmon Ibodov o‘z tvitterida yozib qoldirgan. «G‘allakor» jamoasida to‘p surayetgan samarqandlik futbolchilar Nurbek Safarov va Tehron qaytishda avtohalokatga uchrabdi. Tehron vafot etgan, Nurbek koma holatida... », - deb yozadi «Dinamo» matbuot kotibi. Eslatib o‘tamiz, 4 aprel kuni birinchi liga 1-turi doirasidagi «G‘allakor» - «Istiqlol» uchrashuvi bo‘lib o‘tgan va unda mehmonlar 1:0 hisobida g‘alaba qozonishgandi. Ikki futbolchi shu o‘yinni o‘tkazib Samarqandga qaytayotgan bo‘lgan. Manba:Tribuna.uz

Suriyada kimyoviy quroldan foydalangan holda hujumning amalga oshirilishi Bashar Asadning prezident sifatida «vahshiylik va berahmlik bilan» siyosat yuritishini ko‘rsatadi. Reuters agentligi AQSh davlat kotibi Reks Tillerson bayonotidan shunday iqtibos keltirmoqda. Uning qo‘shimcha qilishicha, Asadni himoya qilayotganlar, «xususan, Rossiya va Eron» Asadga yoki uning niyatlari borasida xomxyolga berilmasligi kerak. «O‘z xalqiga hujum qilish uchun kimyoviy quroldan foydalanganlar insoniylik axloqiga zid harakat qilgan bo‘ladi va javob berishi kerak», — degan Tillerson. Avvalroq, Suriya armiyasi Idlib viloyatida kimyo qurolini qo‘llaganini rad etgan edi. Ushbu kimyoviy xuruj oqibatida o‘nlab kishilar halok bo‘lgani aytilmoqda.

AQShning Kaliforniya universitetilik kimyogarlar guruhi o‘zini o‘zi tiklovchi hamda elektr quvvatini o‘tkazuvchi materialni yaratishdi. Bu uni smartfonlarga displey sifatida ishlatish imkonini beradi, deb xabar bermoqda Business Insider. Tadqiqot mualliflaridan biri Chao Vanning aytishicha, material sinov jarayonlarida qirilish va turli ehtimoliy zarar yetkazilishga ancha yaxshi bardosh bergan. Agarda uni ikkiga bo‘lib tashlansa, butunlay tiklanishi uchun bir sutkadan kamroq vaqt talab etiladi. U shuningdek boshlang‘ich uzunligidan 50 marotabaga kattalashishi ham mumkin. Materialga iop-dipolli o‘zaro harakat sifatida mashhur bo‘lgan valentli aloqa turi asos qilib olingan. Shu tariqa, unga zarar yetsa yoki ikkiga bo‘lib tashlansa, ion hamda molekulalar bir-biriga yaqinlashadi va yuza qismi tiklanadi. Mualliflarning bildirishicha, yaratilgan yangi material smartfonlardan tashqari, robototexnika va biosensorlarda ham qo‘llanilishi mumkin.

Buyuk Britaniya bosh vaziri Tereza Mey Birlashgan Qirollik TIV ko‘rsatmasiga amal qilishdan bosh tortdi va Saudiya Arabistoniga tashrifi chog‘ida boshiga ro‘mol o‘ramadi, deb xabar qilmoqda The Telegraph. Nashrning yozishicha, vazirlik ekspertlari Meyga an'anaviy arab ko‘ylagi va ro‘molini kiyishni tavsiya qilgan. Biroq, hukumat raisi mahalliy an'anaga rioya qilish niyatida emasligini aytgan. "Umid qilamanki, xalq menda yetakchini ko‘radi va ayol nimalarga erisha olishi mumkinligini tushunadi", — deya bosh vazir so‘zlarini keltiradi gazeta. Gazetaning qayd etishicha, Saudiya Arabistoni qonunchiligida xorijiy fuqarolarga bosh kiyimi bilan yurish majburiyatini yuklaydigan modda yo‘q. Ammo, podshohlik mehmonlari  yozilmagan qoidaga muvofiq, musulmon a'analarini buzmaslikka harakat qilishadi.

Bortida 209 yo‘lovchi bo‘lgan parom Kanadaning Keyp-Breton oroli yaqinida bir necha soatga muz iskanjasida qolib ketdi. Bu haqda CBC telekanali xabar bermoqda. Highlanders paromi 4 aprel kuni kunduzi Shimoliy Sidneydan (Yangi Shotlandiya viloyati) yo‘lga chiqib, bir muncha vaqtdan keyin muzlar orasida qolib ketgan. Paromda yo‘lovchilardan tashqari 85 ta yuk mashinasi va 65 ta yengil mashina bor bo‘lgan. Paromga yordam bergani Kanada sohilbo‘yi qo‘riqlash xizmatining muzyorar kemasi chaqirtirilgan. Paromga egalik qiluvchi Marine Atlantic kompaniyasi vakilining aytishicha, parom mahalliy vaqt bilan soat 20.00 da muz iskanjasidan ozod qilingan.

Toshkentning Yashnobod tumanidagi “Aviasozlar-4” mavzesida o‘tgan shanba kuni “Matiz” haydovchisi birinchi sinf o‘quvchini urib ketdi. Bola turli jarohatlar bilan kasalxonaga yetkazildi. Bu haqda Nuz.uz xabar bermoqda. Ma'lum bo‘lishicha, 1 aprel kuni “Matiz” “Aviasozlar-4” mavzesidagi 39-raqamli uy qarshisida 244-maktabning 1-sinf o‘quvchisini urib ketgan. Avtomobilni 37 yoshli ayol kishi boshqargan. Toshkent IIBB YHXB matbuot xizmatining xabar berishicha, bola 4-shahar klinik shifoxonasiga turli jarohatlar bilan olib ketilgan. Dastlabki ma'lumotlarga ko‘ra, bola yo‘lni belgilanmagan joydan kesib o‘tayotgan bo‘lgan. Ayni damda tekshiruv ishlari o‘tkazilmoqda.

Reyter agentligi IShID terrorchilik guruhi vakilining bayonotini tarqatdi. Unda AQSh prezidenti Donald Tramp "cho‘kayotgan" mamlakatni boshqarayotgan "ahmoq" deb atalgan. Xabarda, shuningdek, "cho‘kib bo‘lgan" AQSh "Iroq va Suriyani bilmaydigan" "ahmoq tomonidan boshqarilayotgani" ta'kidlangan. Agentlikning ta'kidlashicha, bu taqiqlangan guruhning Tramp hukumatga kelganidan buyon ilk marotaba unga nisbatan bayonotidir. AQSh ittifoqchilari bilan birga 2014 yildan beri Suriya va Iroqdagi IShIDga qarshi kurash olib boradi. Suriyada bu mamlakatning rasmiy hukumati roziligisiz amalga oshirilmoqda.

YouTube saytining Urban Hillbilly Videos sahifasida Oklaxoma shtati Talsa shahrida joylashgan Amerika dreg-striplaridan birida olingan video joylashtirildi. Unda 4000 ot kuchiga ega «Korvet» mashinasi negizida ishlab chiqilgan avtomobil soatiga 360 km tezlikda havoga uchgani aks etgan. Rolikda Alepa Racing jamoasi tomonidan qayta jihozlangan Chevrolet Corvette mashinasining harakatlanishi qayd etilgan. Pilot Deniyel Farris boshqargan avtomobil yarim finalga chiqqani sababli 200 metrlik masofada o‘tkaziladigan musobaqada qatnashishi kerak edi. Mashina masofaning oxirlariga kelganida havoga ko‘tarilib, kuzovning old panellari tushib ketgan hamda bir necha o‘n metr balandlikdan asfaltga qulagan. Haydovchi jabrlanmagan. Halokatga qaramay, elektronika Farrisning finish chizig‘ini bosib o‘tganini qayd etdi. U bu masofani 4,6 soniyada bosib o‘tdi. Mashina tezligi masofa oxirida soatiga 365 km bo‘lgan.

Rossiya Tergov qo‘mitasi Sankt-Peterburg metrosidagi terakt oqibatida halok bo‘lganlarning shaxsini aniqladi. Qo‘mita saytida terakt qurbonlaridan 10 nafaridan iborat ro‘yxat berilgan. 1) Aliyeva Dinara Samandarovna, 08.10.1996; 2) Arishev Maksim Vitalevich, 18.08.1996; 3) Malyukova Kseniya Sergeyevna, 11.09.1998; 4) Medyantseva Irina Kuzminichna, 06.05.1966; 5) Svistunova Angelina Sergeyevna, 17.02.1990; 6) Nalimov Yuriy Pavlovich, 07.06.1945; 7) Danilenko Oksana Gennadevna, 03.10.1991; 8) SHCHekina Larisa Grigorevna, 02.06.1950; 9) Petrov Denis Romanovich, 27.12.1991; 10) Sagadeyev Mansur Tixirovich, 27.08.2000 yoki 27.03.2000. Yana 4 kishining shaxsini aniqlash uchun genetik ekspertiza o‘tkaziladi.

IShID terrorchi guruhi jangarilari o‘zlari nazorat qilayotgan Mo‘sulning g‘arbiy qismini tark etishga uringan 30dan ortiq tinch aholi vakilini o‘ldirdi. Bu haqda OAV vakillariga Iroq armiyasi polkovnigi Ahmad al-Jaburiy ma'lum qilgan. Harbiyning ma'lumotlariga ko‘ra, qatl etilganlarning barchasi erkaklardir. "IShID terrorchilari aholini qo‘rqitish maqsadida ularning tanalarini ko‘chalarga tashlab chiqqan", — degan Naynavo viloyatini IShIDdan ozod qilish bo‘yicha amaliyotlarning birlashgan qo‘mondonlik shtabi ofitseri. IShID jangarilari Mo‘sulning o‘zlari nazoratidagi tumanlarda istiqomat qiluvchi tinch aholi vakillariga hududni tark etishlariga izn bermaydi.

Avstraliyaning Olberi shahridan bo‘lgan politsiya zobiti Uinston Vudvord mahalliy telekanal Prime7 uchun matbuot-anjuman berayotgan vaqtda mast holatdagi erkakni hibsga oldi. Ushbu holat aks etgan video telekanalning feysbukdagi sahifasida joylashtirildi. Intervyu politsiya bo‘limi oldidagi maydonchada o‘tkazilayotgan bo‘lgan. Vudvord intervyu berayotganda unga qo‘lida pivo idishi bo‘lgan erkak xalaqit qildi. Mast holatdagi erkak so‘kinib, kameralar tomon kelmoqchi bo‘lgan. Shunda politsiyachi jurnalistlardan uzr so‘rab, mast erkakning yoniga yo‘nalgan. Politsiyachi qoidabuzarni qo‘lidagi idishni axlat qutiga tashlashga majbur qilgan hamda uni jamoat joyida so‘kingani uchun politsiya bo‘limiga olib kirib ketgan. Shundan keyin politsiyachi qaytib chiqib, matbuot-anjumanni davom ettirgan.

Sharqiy Xitoydagi Fandun qishlog‘ida 15 metr chuqurlikdagi quruq quduqqa 2 yoshli bola qulab tushdi. "Sinxua" agentligi shu haqida xabar berdi. Manbaga ko‘ra, dushanba kuni kunduzi bolakay diametri 30 santimetr bo‘lgan himoyalanmagan quduqqa qulagan. Uni qutqarish amaliyotiga o‘nlab ekskavatorlar va buldozerlar jalb qilingan bo‘lib. Qutqaruv operatsiyasi 9 soatdan ortiq davom etgan. Nihoyat tungi soat 3:00 atrofida qutqaruvchilar bolani quduqdan olib chiqishga muvaffaq bo‘lishgan. Xabarda ta'kidlanishicha, hozirda bolakay o‘zini yaxshi his qilmoqda. Shunga qaramay, u biroz vaqt shifoxonada, shifokorlar nazorati ostida bo‘ladi.

AQSh prezidenti Donald Tramp "butun dunyo prezidenti" nomiga da'vogarlik qilmasligini aytdi. Bu haqida Fox News xabar berdi. "Men butun dunyo prezidenti emasman va bunday niyatim ham yo‘q. Men Amerika Qo‘shma Shtatlari prezidentiman", - dedi Tramp qurilish biznesi vakillari oldida chiqish qilar ekan. Uning so‘zlariga ko‘ra, AQSh — bunyodkorlar millati. Shuningdek Tramp "iqtisodiy kapitulyatsiya davri tugagani"ni qo‘shimcha qildi. "Biz Amerikani qaytadan quramiz", - dedi prezident.

O‘tgan 2016 yilda 9553 nafar jismoniy shaxslar tomonidan mol-mulkini noqonuniy ravishda ijaraga berish holatlari aniqlangan bo‘lib, ushbu fuqarolarga nisbatan ma'muriy jazo choralari qo‘llanilgan, deb xabar beradi Davlat soliq qo‘mitasi axborot xizmati Joriy yilning o‘tgan davrida 801 nafar fuqaro ko‘chmas mulklarini (turar va noturar joy)larni tegishli hujjatlarni rasmiylashtirmasdan ijaraga berganligi aniqlangan. Soliq kodeksining 192-moddasida deklaratsiya qilinishi shart bo‘lmagan daromadlarni olgan jismoniy shaxslar jami yillik daromadlari to‘g‘risidagi deklaratsiyani ixtiyoriy ravishda taqdim etishi mumkinligi belgilangan. Jismoniy shaxslar to‘lov manbaida soliq solinadigan daromadlariga qo‘llanilmagan imtiyoz summalarini doimiy yashash joyidagi soliq organlari taqdim etiladigan jami yillik daromadlari haqidagi deklaratsiyalari asosida soliqqa tortilmaydigan daromadlarini soliq solingan daromadlardan chegirish orqali qaytarib olish huquqiga ega.

Niderlandiyada Ginnessning yangi rekordi o‘rnatildi. Bu safar bir joyda eng ko‘p elektromobillar to‘planishi bo‘yicha yuqori natija qayd etilgan. Qirollikning Brabant viloyatida yo‘lning 3,6 kmlik qismi yopilib, unda 746 dona elektrokar saf tortgan. Bu avvalgi natijadan 169 ta avtomobilga ko‘p demakdir. Rekordni o‘rnatishda Tesla, BMW i3, Nissan, Renault hamda elektr motorda harakatlanadigan avtobuslar, yuk mashinalari va mototsikllar qatnashgan. Tashkilotchilar ushbu tomosha doirasida to‘plangan pullarni kambag‘al tumanlarda bolalarni o‘qitish dasturlarga yo‘naltiradi. Elektrokarlarning bir yerda to‘planishiga doir avvalgi rekord 2016 yilda Germaniyada o‘rnatilgan edi. O‘shanda, Berlinning faoliyat yuritmayotgan Tempelxof aerodromida 577 dona shunday mashina to‘plangandi. Bungacha rekord ko‘rsatkich amerikaliklarga tegishli edi. 2014 yili San-Frantsiskoda 507ta elektrokar bir joyda to‘plangandi.

Ijtimoiy tarmoqlarda Sankt-Peterburg metrosidagi portlash ijrochiligidagi asosiy gumondor suratlari tarqatildi. Ushbu suratlar Qirg‘izistonning O‘sh shahridan bo‘lgan 22 yoshli Akbarjon Jalilovga tegishlidir. Bundan oldinroq Qirg‘iziston Milliy xavfsizlik qo‘mitasi mamlakat fuqarosi Akbarjon Jalilov Peterburgdagi terakt ijrochiligidagi asosiy gumondor ekanini ma'lum qilgandi. Milliy aksilterrorchilik qo‘mitasining ma'lumotlariga ko‘ra, terakt oqibatida 11 kishi halok bo‘lgan. FVV Sankt-Peterburg boshqarmasining yangilangan ma'lumotiga ko‘ra, hodisa oqibatida 51 kishi jabrlangan.

Chililik futbolchi Aleksis Sanchesning «Arsenal»dagi kelajagi so‘roq ostida qolmoqda. The Telegraph nashri bergan xabarga ko‘ra, 28 yoshli futbolchiga «Chelsi», «PSJ», «Yuventus» va Xitoyning bir necha klublari qiziqish bildirmoqda. Ammo futbolchining o‘zi «Chelsi»ga o‘tishni istamoqda. Shartnomaning moliyaviy tomonlari «ko‘klar»ni tashvishga solayotgani yo‘q. Biroq «Arsenal» Sanchesni qo‘yib yuborishni istamayapti. Ayniqsa to‘g‘ridan-to‘ri raqobatchiga futbolchini sotishni xohlamayapti. Sanches o‘zi uchun asosiy variant sifatida «Chelsi»ni ko‘rmoqda, biroq boshqa klublardan tushadigan takliflarni ham ko‘rib chiqishga tayyor.

Donald Tramp prezident lavozimidagi ishi uchun birinchi chorakda olgan maoshi – 78 333 dollarni AQSh Milliy bog‘lar xizmati hisob raqamiga o‘tkazib berdi. Bu haqda Oq uy matbuot kotibi Shon Spayser ma'lum qildi. "Prezident birinchi chorakdagi maoshini Bog‘lar xizmatiga o‘tkazib berganidan faxrlanadi", - deya qayd etib o‘tdi u tegishli chekni ichki ishlar vazirligi rahbari Rayan Zinkega topshirar ekan. Milliy bog‘lar xizmati AQShda federal yerlar va foydali qazilmalarni topish masalalari bilan shug‘ullanuvchi IIV tarkibiga kiradi. Zinkening aytishicha, pullar AQShdagi fuqarolik urushiga (1861-1865) bag‘ishlangan xotira majmualarini saqlashga yo‘naltiriladi. Matbuot kotibining so‘zlariga ko‘ra esa, prezident bunday qarorni mustaqil ravishda qabul qilgan, biroq undan avval Oq uyning huquqshunosi bilan maslahatlashgan. "U mablag‘lar foydali maqsadda ishlatilishiga ishonadi", - deya aytib o‘tdi Spayser.

Sankt-Peterburg metrosida ro‘y bergan portlash qurbonlari soni 14 nafarni tashkil qilmoqda. Bu haqda Rossiya Sog‘liqni saqlash vaziri Veronika Skvortsova ma'lum qilgan. "Ayni vaqtga kelib terakt oqibatida 14 kishi halok bo‘lganini tasdiqlashim mumkin. 11 kishi voqea joyida vafot etgan, yana uch kishi olingan jarohatlar tufayli ko‘z yumgan", — degan u. Ayni vaqtda shahardagi shifoxonalarda 49 kishi qolmoqda. Avvalgi xabarlarda portlash oqibatida 11 kishi halok bo‘lgani va 51 kishi jarohatlangani haqida aytilgandi. 3 aprel kuni, mahalliy vaqt bilan soat 14:40da (Toshkent vaqti bilan soat 16:40) metroning «Sennaya ploshchad» va «Texnologicheskiy institut — 2» bekatlari oralig‘ida harakatlanishni boshlagan poyezdda portlash ro‘y berdi.

«Liverpul» yarimhimoyachisi Sadio Manening jarohati kutilganidan ancha jiddiy bo‘lib chiqishi mumkin. Britaniyaning The Guardian, The Telegraph, Daily Mail va The Times kabi nashrlari futbolchining mavsum so‘nggiga qadar safga qayta olmasligi mumkin degan xavotirli chiqishlar qilgan. So‘nggi tibbiy tashxis ertaga qo‘yiladi. Manening kamida ikki hafta muddatga safga qayta olmasligi aniq, biroq jarohat jiddiy bo‘lib chiqsa, u mavsum so‘nggiga qadar safga qayta olmaydi. Futbolchining xochsimon paylari holati bo‘yicha ma'lumot berilmagan. Agar paylar shikastlangan bo‘lsa, bu tiklanish uchun kamida ikki oy muddat talab qilinishini bildiradi.